[pic] | KOMISIJA EVROPSKIH SKUPNOSTI |

Bruselj, 20.11.2009

COM(2009)632 konč.

Predlog

SKLEP SVETA

o stališču Evropske skupnosti na zasedanju Ministrskega sveta Energetske skupnosti (Zagreb, 18. decembra 2009)

OBRAZLOŽITVENI MEMORANDUM

Ministrski svet Energetske skupnosti se bo 18. decembra 2009 sestal v Zagrebu (Hrvaška). Da bi Evropska skupnost sodelovala pri zadevnem odločanju, je treba določiti stališče Evropske skupnosti v skladu s členom 300 Pogodbe in določbami Sklepa Sveta z dne 29. maja 2006 o sklenitvi Pogodbe o Energetski skupnosti s strani Evropske skupnosti.

Predlog za sklep Sveta se nanaša na vse točke dnevnega reda, o katerih naj bi Ministrski svet po pričakovanjih odločal, navedene so v nadaljnjem besedilu. Za informacijo so spodaj navedene tudi druge točke dnevnega reda.

ELEMENTI ZA SKLEP

Komisija bo izrazila stališča Evropske skupnosti, kot so opredeljena v prilogi k predlaganemu sklepu, o naslednjih elementih za sklep.

Upravne zadeve

Komisija bo odobrila predlog, namenjen zmanjšanju števila obveznih zasedanj Ministrskega sveta (z dveh) na enega, pri čemer se upošteva, da je možno sklicati izredna zasedanja, če razmere to zahtevajo.

Komisija bo odobrila spremembe postopkovnega akta, ki določa pravila za zaposlovanje, delovne pogoje in uravnoteženost glede geografskega porekla za osebje sekretariata, namen teh sprememb je določiti smiselne omejitve možnosti za prenos pravice do dopusta.

Pristop novih pogodbenic

Dne 29. aprila 2009 so bila uspešno zaključena pogajanja z Republiko Moldavijo, dne 7. oktobra 2009 pa z Ukrajino. Komisija bo odobrila pristop teh dveh držav na podlagi pogojev, določenih v tem predlogu sklepa.

Energijska učinkovitost

Junija 2009 je Ministrski svet odobril priporočila Projektne skupine za energijsko učinkovitost in zahteval od sekretariata, da pripravi sklep za izvedbo naslednjih treh zakonodajnih aktov:

- Direktiva 2006/32/ES o učinkovitosti rabe končne energije in o energetskih storitvah;

- Direktiva 2002/91/ES o energetski učinkovitosti stavb;

- Direktiva 92/75/EGS o navajanju porabe energije in drugih virov gospodinjskih aparatov s pomočjo nalepk in standardiziranih podatkov o izdelku ter več izvedbenih direktiv.

Predlagani datum za izvedbo je 31. december 2011.

Projektna skupina je revidirala in odobrila osnutek sklepa in 24. septembra 2009 se je stalna skupina na visoki ravni strinjala, da predloži osnutek sklepa Ministrskemu svetu v odločanje.

Komisija bo torej odobrila sklep Ministrskega sveta, katerega namen je izvajanje navedenih direktiv v Energetski skupnosti.

DRUGI ELEMENTI

Točke brez razprave

Komisija bo odobrila sklepe prejšnjih dveh zasedanj stalne skupine na visoki ravni in se seznanila z naslednjimi poročili:

- Poročilo o izvajanju delovnega programa Energetske skupnosti;

- Letno poročilo 2009 Parlamentu v skladu s členom 52 Pogodbe o Energetski skupnosti;

- Predhodno poročilo o izvajanju proračuna za leto 2009.

Obnovljivi viri energije

Komisija se bo seznanila s poročilom predsednika projektne skupine za energijo in bo še naprej podpirala dela z namenom, da pripravi sklep o izvajanju Direktive 2009/28/ES[1] v Energetski skupnosti, ki naj bi bil sprejet leta 2010.

Zanesljivost oskrbe

Komisija bo usmerjala izmenjavo stališč o pričakovanem stanju oskrbe z energijo pozimi 2009–2010. Seznanila se bo z stanjem, doseženim pri izvajanju Pogodbe glede varnosti preskrbe in predložila svoj predlog za uredbo Evropskega parlamenta in Sveta o ukrepih za zaščito preskrbe s plinom ter o razveljavitvi Direktive 2004/67/ES.

Naložbe

Komisija bo odobrila posodobljeno različico okvirnega seznama prednostnih infrastrukturnih projektov v pogodbenicah in si prizadevala za nadaljnjo vključenost mednarodnih finančnih ustanov v podporo tem projektom.

Reševanje sporov

Komisija se bo seznanila z napredkom, doseženim pri še nerešenih primerih, in bo še naprej podpirala napore sekretariata z namenom, da se najdejo sporazumne rešitve.

Pisarna za koordinirane dražbe

Komisija bo usmerjala izmenjavo stališč o doseženem napredku in možnostih za vzpostavitev Pisarne za koordinirane dražbe.

Dejavnosti regulativnega odbora Energetske skupnosti

Komisija se bo seznanila s poročilom o dejavnosti regulativnega odbora Energetske skupnosti in s prednostnimi nalogami za obdobje 2010–2011.

Tretji paket za notranji trg

Komisija se bo zavzemala za predhodno izmenjavo mnenj, povezanih z izvajanjem tretjega paketa za notranji trg v Energetski skupnosti.

Memorandum o soglasju o socialnih zadevah

Komisija bo pogodbenice opozarjala ne le na predlagane točke dnevnega reda, ampak tudi na napredek, dosežen pri izvajanju Memoranduma o soglasju o socialnih zadevah, zlasti pa na sklepe 2. socialnega foruma, ki je potekal 13.–14. oktobra 2009 v Zagrebu. Komisija bo tudi spomnila, da se od kandidatk za pogodbenice pričakuje, da podpišejo Memorandum o soglasju o socialnih zadevah in da sodelujejo v zadevnih dejavnostih.

Predlog

SKLEP SVETA

o stališču Evropske skupnosti na zasedanju Ministrskega sveta Energetske skupnosti (Zagreb, 18. decembra 2009)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju Sklepa Sveta o sklenitvi Pogodbe o Energetski skupnosti s strani Evropske skupnosti (2006/500/ES – 29. maj 2006) ter zlasti členov 4 in 5 Sklepa,

ob upoštevanju predloga Komisije –

SKLENIL:

Edini člen

Glede na zasedanje Ministrskega sveta Energetske skupnosti, ki bo 18. decembra 2009 v Zagrebu, je stališče Skupnosti glede vprašanj, za katera se uporablja drugi pododstavek člena 300(2) Pogodbe, opisano v Prilogi k temu sklepu.

V Bruslju,

Za Svet

Predsednik

PRILOGA

Stališče Evropske skupnosti

- Evropska skupnost se strinja s Sklepom Ministrskega sveta o spremembi člena 50 Pogodbe o Energetski skupnosti.

- Evropska skupnost se strinja s predlaganimi spremembami Postopkovnega akta o določitvi pravil za zaposlovanje, delovne pogoje in uravnoteženost glede geografskega porekla osebja sekretariata.

- Evropska skupnost se strinja s sklepi Ministrskega sveta glede pristopa Republike Moldavije in Ukrajine k Energetski skupnosti pod pogojem, da se vnesejo naslednje spremembe:

- K sklepom Ministrskega sveta glede pristopa Republike Moldavije in Ukrajine se doda naslednja zadnja uvodna izjava: „Ker v sektorju plina izpolnjevanje obveznosti, ki izhajajo iz pristopa k Energetski skupnosti, zahteva posebno pozornost zaradi pomena tega sektorja za zanesljivost oskrbe vseh pogodbenic,“

- Ob koncu odstavka 2 člena 1 sklepov Ministrskega sveta glede pristopa Republike Moldavije in Ukrajine k Energetski skupnosti se doda naslednje besedilo: „Pred podpisom tega protokola predsednik v dogovoru s podpredsednikom, ki zastopa Evropsko skupnost, preveri, ali je bila zakonodaja o plinskem sektorju v skladu z Direktivo 2003/55/ES sprejeta in uzakonjena.“

- Evropska skupnost se strinja s sklepom Ministrskega sveta o izvajanju Direktive 2006/32/ES o učinkovitosti rabe končne energije in o energetskih storitvah, Direktive 2002/91/ES o energetski učinkovitosti stavb in Direktive 92/75/EGS o navajanju porabe energije in drugih virov gospodinjskih aparatov s pomočjo nalepk in standardiziranih podatkov o izdelku ter več izvedbenih direktiv v Energetski skupnosti.

[1] UL L 140, 5.6.2009, str. 16.